**Cím**: Virtuális Igazgatóság Projekt

**Kulcsszavak**: szimuláció, egyéni és csoportos feladat, tanulás támogatása online feladat megoldással

**Rövid leírás:** Még nem működő program. Egy, a NAV jelentősebb hatásköri feladatait érintően, szakmai és funkcionális területekkel működő igazgatóság felállítása, ahol a hallgatók gyakorolhatják a NAV-ban ellátandó vezetői feladatokat.

BA képzés, a rendészeti, illetve a bűnügyi alapképzési szakon, vám- és pénzügyőri, illetve adó- és pénzügyi nyomozói szakirányon tanuló hallgatók számára a Rendészeti vezetéselmélet (RRVTB02) c. tárgy keretében meghirdetett program. Hallgatói létszám maximum 50 fő. A kurzus típusa: gyakorlat, az elmélet és gyakorlat aránya: 0% elmélet és 100% gyakorlat.

A hallgatók meglévő alapvető szakmai ismereteire építve, de azt kiegészítve, az oktatók a kurzus megkezdését megelőzően kialakítják a virtuális igazgatóság működési kereteit (SZMSZ, Ügyrend, szervezeti felépítés, szervezeti egységek létszámkerete, stratégiai célok kitűzése, szakmai feladatkörök meghatározása), kinevezik az igazgatóság vezetőjét, aki a kurzus első óráján kiválasztja (kinevezi) a rendelkezésére álló személyi állományból (hallgatókból) a munkáját támogató vezetőket, akik – az igazgató egyetértésével – kialakítják a saját szervezeti egységüket. A vezetői feladatokra történő felkészülés, a tanulás, a folyamat során alakul, a feladatok végrehajtására kiscsoportos (szervezeti egységek) és nagycsoportos (szervezet) formában egyaránt sor kerül a kurzus időtartama alatt.

A tanulásra, a feladatok megoldására jelenléti oktatás keretében, illetve online formában is sor kerül. A szemeszter során a hallgatók folyamatosan feladatokat kapnak, amelyeket részben a kurzus tanórái között – kiscsoportos vagy egyéni felkészüléssel, online formában – kell megoldaniuk, részben pedig jelenléti képzés keretében kell beszámolniuk róla. A jelenléti tanulás során általában projektmunkák és csoportos feladatok megoldása áll a középpontban, megfelelően annak, ahogyan ez a NAV megyei adó- és vámigazgatóságain is zajlik. Az oktatók katalizátorként vannak jelen a feladatok végrehajtása során, támogatják és koordinálják a feladatok megoldását. A projekt célja, hogy a hallgatók a kurzus teljesítése során olyan eszközöket, módszereket alkalmazzanak, amelyekkel a jövőbeni munkájuk során is találkoznak majd (telekommunikációs eszközök, informatikai eszközök, hagyományos eszközök).

Az értékelésre a kurzus végén, a kitűzött célok elérését követően kerül sor. Oly módon, mint ahogyan ez a teljesítményértékelés keretében is történik. Minden hallgató megkapja a közvetlen felettesétől a számára meghatározott teljesítménykövetelményeket, majd a kurzus végén a személyre szabott teljesítményértékelést, megfelelően a NAV-ban meghatározott elvárásoknak. Természetesen, a projekt értékelése csoportosan is megtörténik, és mindkét értékelési részbe bekapcsolódnak a kurzus oktatói is. A kurzus oktatói elsősorban azért felelősek, hogy az értékelések során objektív döntések szülessenek, mindazonáltal az értékelés alapja a hallgatók saját és egymás munkájának megítélésén alapszik. Az oktató objektív értékelése mellett tehát kiemelt jelentőséget kap az önértékelés, valamint a mások („beosztottak”) munkájának értékelésével járó felelősség.

**Módszertan**: projektmunka, csoportmunka, egyéni felkészülés

**Eszközök:** A projekt feladat végrehajtása a már meglévő eszközök alkalmazásával (pl. laptop, asztali számítógép, nyomtatványok, levelezőrendszer) megoldható.

**Fejlesztett kompetenciák**: együttműködés, kommunikáció, kritikus – és elemző gondolkodás, szervező-tervező képesség, problémamegoldó, jó ítélő- és döntéshozó képesség, felelősségvállalás, adaptációs képesség

**A jó gyakorlat megvalósításának tanulságai**: Egyelőre nem tudunk beszámolni tanulságokról, mivel a projekt első alkalmazására 2020/2021. tanév tavaszi szemeszterében kerül majd sor. Viszont azt előre vetíthetjük, hogy egy ilyen projekt keretében a hallgatók megtapasztalhatják a vezetői munka szerepét, jelentőségét, de találkozhatnak a nehézségekkel is, reális képet kaphatnak erről. Emellett célunk annak érzékeltetése is, hogy a vezetők feladatai alapvetően nem csak a szakmai tevékenység felügyeletére és irányítására vonatkoznak (főleg a felsőbb szintű vezetők esetében), hanem legalább ennyire fontosak a menedzseri feladatok (humán, gazdálkodási, pénzügyi, üzemeltetési, stb.) is. Reményeink szerint ez a kurzus segít megvilágítani olyan vezetői kompetenciák fontosságát, mint a döntésképesség, a stratégiai szemlélet, a problémamegoldás, az érzelmi intelligencia, a következetesség, a delegálás képessége.

Mivel a korábbi években végzett kompetenciamérések – általánosságban – azt mutatták, hogy a hallgatóink együttműködési képessége fejlesztése szorul, úgy véljük, ez a projekt, a csapatmunka ebben is segíthet.

**Adaptálhatóság lehetőségei**: A vám- és pénzügyőri, illetve az adó- és pénzügyi nyomozói szakirányon más – szakmai – tantárgyak keretében egy-egy gyakorlati feladat végrehajtását és megoldását is segíthetik a már kialakított szervezeti keretek.

Közös közszolgálati gyakorlaton is alkalmas lehet a már kialakított igazgatóság és a kinevezett személyi állomány a kitűzött célok elérésére.

**A jó gyakorlat elsajátításának időigénye**: Egy szemeszter alatt, a foglalkozások nyomon követésével a jó gyakorlat lényege elsajátítható.

**A jó gyakorlat kidolgozója**: Magasvári Adrienn tanársegéd és Erdős Ákos tanársegéd, NKE RTK Vám- és Pénzügyőri Tanszék